Danir eiga gífurlegan fjársjóð í sönglögum af öllu tagi , fyndnum og harmþrungnum , léttum og einföldum og þungum og flóknum , barnalögum og lögum um ellina , ástarljóðum og – ekki síst – söngljóðum um lífið og tilveruna . Hversdagsvitur ljóð sem gott er að grípa til þegar þörf er á andlegum styrk í dagsins önn . En Charlotte Bøving byrjar dagskrá sína í Iðnó , „ Þetta er lífið – om lidt er kaffen klar “ , á því að minna okkur á hvaða dönsk kvæði við syngjum helst hér á landi … … det var en skikkelig bondemand … det var en lørdag aften … der var brændevin i flasken da vi kom … óttalega fátæklegt úrval miðað við auðinn sem til er og sem hún kynnir fyrir okkur á næsta klukkutíma á eftir , milli þess sem hún segir okkur sögu sína frá því hún fæddist í Árósum og fram að syngjandi stund þegar hún er gift kona og þriggja barna móðir á Íslandi . Lögin og ljóðin eru mjög vel valin . Mest varð ég snortin af ljóðum Piets Hein ( rifja upp línurnar sem ég hef kunnað síðan í menntaskóla : „ Husk at elske mens du tør det , husk að leve mens du gør det ) og ljóðinu um den farende svend eftir Jóhann Sigurjónsson . Ljóðið þekkti ég en vissi ekki að það væri til lag við það – enda er það eftir flytjendurna sjálfa og því líklega flunkunýtt . Það er afskaplega gaman að horfa á Charlotte og enn meira gaman að hlusta á hana , minnast þess hvað danska er fallegt tungumál þegar hún er töluð af manneskju sem kann hana vel og elskar hana , hvað hún er mjúkt tungumál og hvað hún fer vel í tilfinningaríkum söng en er líka fyndið tungumál sem þolir vel að láta leika með sig . Með Charlotte leikur Pálmi Sigurhjartarson á píanó ( og flautu ! ) og þau voru alveg fullkomið par uppi á gamla sviðinu í Iðnó sem tók elskulega utan um þau . Ég var dauðhrædd um að fólk nennti ekki að sækja svona söngdagskrá á dönsku , þó að Charlotte tali á íslensku milli laga og þó að dómar hafi verið rosalega fínir . En ég hefði ekki þurft að hafa áhyggjur . Salurinn var smekkfullur í gær og það er dúnduraðsókn á næstu sýningar . Meira að segja farið að bæta inn aukasýningum . Tilfellið er að Íslendingar kunna gott að meta . Silja Aðalsteinsdóttir